Man (45) beroof, geskiet ná motor op hoofweg onklaar raakFoto: Pixabay ŉ 45-jarige man is in ŉ ernstige toestand na die hospitaal geneem nadat hy Vrydagaand beroof en geskiet is enkele oomblikke nadat sy motor onklaar geraak het op die N4-hoofweg net voor die Rosslyn-afrit. Nick Dollman, Netcare Limited-woordvoerder, sê die man was in ŉ kritieke toestand toe nooddienste net ná 20:00 op die toneel aangekom het. Volgens Dollman was die man op pad huis toe in die rigting van Rustenburg in Noordwes. ŉ Onbekende groep verdagtes het glo op die man toegeslaan toe sy motor op die hoofweg tot stilstand gekom het. “Enkele oomblikke daarna is hy deur die rowers aangeval en geskiet,” sê Dollman. Die man is per ambulans na ŉ nabygeleë hospitaal gehaas. Volgens Dollman moes hy reeds chirurgie ondergaan in ŉ poging om sy lewe te red. Meer inligting oor die voorval is nie in dié stadium bekend nie. Dollman sê die polisie het ŉ ondersoek begin. Maroela Media het intussen uit ŉ betroubare bron verneem dat die 45-jarige man oorlede is.